Menawi dipun-onceki sarana raos, ingkang sesambetan kaliyan bab kawruh Agami, racikan gangsa mekaten maneka warni, suwantenipun ugi maneka warni, punika sampun saged hanggambaraken bebrayan agung ingkang beda-beda tingakat saha sap-sapanipun. Nanging menawi sedaya kalawau sami manut titi laras saha iramaning guru lagu, bebasan tiyang melek saged liyer-liyer salajengipun saged sare sekeca. Kosok wangsulipun menawi sami nilar guru lagu, guru wilangan, anggega karsa priyangga, satemah pating garombyang, tiyang tilem dados melek. Dados menawi sedaya umat menika sami nindakaken dhawuhing Allah saha nebihi pepacuhing Allah, gesangipun inggih badhe laras boten sami waon-winaon, ngolok-olok lan ngelek-elek dhumateng sesamining agesang.